b"\n_START_ARTICLE_\nCarles Bestit i Carcassona\n_START_SECTION_\nBiografia [cal\xc2\xa0citaci\xc3\xb3]\n_START_PARAGRAPH_\nCarles Bestit nasqu\xc3\xa9 a Barcelona el 8 de maig de 1936, fill de l'exjugador del FC Barcelona Carles Bestit i Mart\xc3\xadnez, que va estar a l'equip blaugrana des de 1929 al 1934, i que tamb\xc3\xa9 va jugar en les plantilles del CE Europa, del Girona FC i la Selecci\xc3\xb3 Catalana de futbol._NEWLINE_Carles Bestit Carcasona es llicenci\xc3\xa0 en medicina i cirurgia a la Facultat de Medicina i Ci\xc3\xa8ncies de la Salut de la Universitat de Barcelona i es va especialitzar en Medicina interna. A inicis dels anys 60 es va especialitzar en Medicina esportiva a Alemanya, formant-se i adquirint experi\xc3\xa8ncia m\xc3\xa8dica com a col\xc2\xb7laborador dels professors Reindell i Rossmann a la Facultat de Medicina de Friburg i m\xc3\xa9s endavant tamb\xc3\xa9 col\xc2\xb7laborant amb el professor Mellerowicz a Berl\xc3\xadn. A partir del 1966 va estar molt vinculat amb el centre m\xc3\xa8dic-esportiu de la Resid\xc3\xa8ncia Blume de Barcelona, exercint de responsable m\xc3\xa8dic. Al novembre de 1971 comen\xc3\xa7\xc3\xa0 a treballar al Leistungszentrum Berlin. Fou designat membre del quadre m\xc3\xa8dic alemany que acud\xc3\xad als Jocs Ol\xc3\xadmpics de Munic encarregat de les revisions dels atletes i col\xc2\xb7laborant amb Grup M\xc3\xa8dic Alemany de Investigaci\xc3\xb3. _NEWLINE_Al 1972 el Doctor Bestit fund\xc3\xa0 els Serveis M\xc3\xa8dics del FC Barcelona, que va dirigir durant m\xc3\xa9s de 20 anys. Tot i el seu car\xc3\xa0cter discret, va esdevenir una instituci\xc3\xb3 en l'entitat, amb renom a tot Europa, un pioner en el camp de la Medicina Esportiva, impulsor de moltes iniciatives i amant de la investigaci\xc3\xb3 en tots els seus \xc3\xa0mbits._NEWLINE_Va exercir de metge de la Reial Federaci\xc3\xb3 Espanyola de Tennis, per la qual cosa es requeria la seva pres\xc3\xa8ncia en la Copa Davis. A m\xc3\xa9s va ser metge de la Federaci\xc3\xb3 Catalana de Futbol, aix\xc3\xad com de la Fundaci\xc3\xb3 Sard\xc3\xa0 Farriol de lluita contra la diabetis._NEWLINE_Carles Bestit va morir el 9 de setembre de 1993, a l'edat de 57 anys, a l'Hospital del Sagrat Cor de Barcelona v\xc3\xadctima d'un c\xc3\xa0ncer. Estava casat amb Irmgard Eickermann i va tenir sis fills. Era germ\xc3\xa0 del tamb\xc3\xa9 metge Llu\xc3\xads Bestit, exwaterpolista i dirigent esportiu en l'\xc3\xa0mbit de la nataci\xc3\xb3 i de Josep Bestit, exnedador internacional i pintor realista de l'escola catalana.\n_START_SECTION_\nMetge del FC Barcelona\n_START_PARAGRAPH_\nEl setembre de 1972 va entrar al FC Barcelona per a dirigir el centre de medicina esportiva que tenia previst crear la junta que presidia Agust\xc3\xad Montal i Costa. Es va acordar que la incorporaci\xc3\xb3 del Doctor Bestit s'efectuaria despr\xc3\xa9s dels Jocs Ol\xc3\xadmpics de Munic, si b\xc3\xa9 el president Montal ja va requerir la  pres\xc3\xa8ncia de Bestit al costat d\xe2\x80\x99ell i de l'entrenador Rinus Michels en la foto oficial de la plantilla blaugrana que es va fer el 31 de juliol al Camp Nou._NEWLINE_El Doctor Carles Bestit fund\xc3\xa0 els Serveis M\xc3\xa8dics del Club des d'una nova perspectiva, la Medicina de l'esport, estudiant tot el qu\xc3\xa8 pot influir en el rendiment dels futbolistes i anticipant mesures preventives. Es va fixar com a objectiu principal dels Serveis M\xc3\xa8dics el mantenir el perfecte estat f\xc3\xadsic i la motivaci\xc3\xb3 dels jugadors, i no nom\xc3\xa9s el tractament de lesions. Aix\xc3\xb2 va distingir el FC Barcelona situant-lo en aquest aspecte molt per davant de la resta de clubs de la Lliga espanyola, que van anar incorporant metges de l'esport molts anys despr\xc3\xa9s. El doctor Bestit va comptar amb la col\xc2\xb7laboraci\xc3\xb3 de doctors com Miquel Albanell i Josep Borrell entre d'altres._NEWLINE_Carles Bestit fou el director i principal impulsor de las Jornades M\xc3\xa8diques del FC Barcelona, que van aconseguir un gran ress\xc3\xb2 en el m\xc3\xb3n de la Medicina Esportiva i van situar el Club com un referent pioner en aquest \xc3\xa0mbit. Cal destacar que va ser fundador de l'Associaci\xc3\xb3 Europea de Metges d\xe2\x80\x99Equips de Futbol, en el marc de les III Jornades M\xc3\xa8diques que el Doctor Bestit va organitzar a Barcelona del 3 al 5 de desembre de 1987 en col\xc2\xb7laboraci\xc3\xb3 amb l'Institut ASEPEYO.\n_START_SECTION_\nPublicacions\n_START_PARAGRAPH_\nEl Doctor Bestit supervis\xc3\xa0 els tres volums de \xe2\x80\x9cMedicina y Deporte\xe2\x80\x9d publicats per l\xe2\x80\x99editorial Industrial Farmac\xc3\xa9utica Espa\xc3\xb1ola entre 1975 i 1976, i fou un dels fundadors de la revista especialitzada  \xe2\x80\x9cScience and Football\xe2\x80\x9d."